
UN MANUSCRIS PREȚIOS 
ŞI UN MIC SAVANT 
ÎNTRE RAFTURILE 
UNEI BIBLIOTECI 


Mă aflam de câteva săptămâni în România. Încheiasem tocmai un 
ciclu de conferinţe, la catedra de istorie antică a Universităţii şi profesorul 
Greceanu mă invitase să petrec câteva zile în locuinţa lui. Invitaţia îmi 
făcuse o deosebită plăcere. Vila profesorului era de fapt un soi de muzeu 
înţesat cu obiecte rare, achiziționate în decursul unei vieți întregi de-un 
colecţionar a cărui patimă era dublată și de o rară finețe în aprecierea 
valorii și a frumuseţii obiectelor. 

Într-una din după-amiezile petrecute în ospeţia sa, neputând să- 
mi ţină tovărășie, fiind reţinut de numeroasele-i obligaţii, îmi propuse să 
vizitez colecţia mai redusă ca proporţii, dar tot atât de interesantă, a 
asistentului său, Alexandru Bogdan. 

Pe Alexandru nu-l cunoscusem încă. Nepreţuitul asistent al 
profesorului și actualul meu prieten fusese plecat în timpul conferinţelor, 
așa că nu ştiam dacă vizita mea are să-i facă cu adevărat plăcere, dar 
hotărâi să urmez sfatul profesorului și în mai puţin de douăzeci de minute 
mă aflam în faţa ușii lui. 

Am sunat. Uşa mi-o deschise o femeie bizară, de o rară 
frumuseţe. M-am recomandat și i-am expus sumar scopul vizitei mele. 

— Fratele meu este plecat, îmi răspunse ea, dar vă rog să intraţi. 
Îl aştept să sosească dintr-o clipă în alta. 

Am urmat-o. Mă introduse într-o încăpere ce servea de birou și 
bibliotecă. La lumina puternică ce năvălea prin ferestrele imense, mi-am 
aruncat privirea asupra însoțitoarei mele. Părea o orientală, cu fața 
prelungă și imenşi ochi negri. Părul de abanos, împletit în două cozi 
foarte groase, îi ajungea până la glezne. Purta șalvari de brocart auriu și 
un şal de catifea neagră. 

— O să vă rog să așteptați, îmi spuse ea, indicându-mi un fotoliu, 
cu un gest al mâinii subțiri, încărcată de brățări. 

M-am înclinat supus. 

Fata îmi zâmbi cu ochii, se depărtă în pași ușori și dispăru ca o 
arătare din „O mie și una de nopţi“. 


Mă aflam de-acum într-o încăpere asimetrică, foarte mare. În 
fund se afla un birou masiv, de jur-împrejurul căruia se ridicau rafturi 
pentru cărți. Ca să ajungi la birou trebuia să ocolești cu grijă numeroasele 
fotolii confortabile, aşezate în jurul măsuţelor de bronz, de piatră sau de 
lemn încrustat, aparținând diferitelor epoci şi stiluri. Pe mese, pe scaune, 
în fotolii, pe birou, peste tot se aflau împrăştiate pietre cu inscripţii vechi, 
cărți şi obiecte de artă. Încăperea, asemeni gazdei care mă condusese, 
emana şi ea un aer straniu, oriental, cu toate că formatul ei cât și 
mobilierul propriu-zis erau foarte moderne. Mi-am dat seama că această 
impresie provenea din dezordinea cu care erau dispuse peste tot feluritele 
obiecte și poate și din altă pricină. La o privire mai atentă, se observa că 
răvășeala era doar aparentă și că de fapt fiecare obiect în parte era așezat 
cu o nemaivăzută artă: o inscripţie etruscă, pe marmoră albă, era așezată 
pe lacul negru al biroului; o statuetă africană de abanos se afla în faţa 
unei cărți îmbrăcată în marochin verde; un sigiliu grec, de bronz, era 
aruncat pe un fotoliu de pluș; un grup de maimuțe dăltuite în cristal 
străveziu se afla pe pervazul ferestrei şi reflecta auriul ultimelor raze de 
soare într-o superbă gama de culori. 

Mă gândeam că toate rarităţile din camera aceasta erau așezate 
fie cu o extraordinară pedanterie, fie că oamenii care locuiau aici erau 
dotați cu un impresionant simţ artistic, de care poate că nici nu își dădeau 
seama. Admiram tocmai un vechi manuscris aflat pe un soclu de 
marmoră când o voce care venea de undeva din spatele meu mă interpelă: 

— Domnule, cum se spune în limba franceză la corabie? 

— Navire, am răspuns, gândindu-mă mai puţin la întrebare decât 
la persoana care îndrăznea să mi-o adreseze. Până în acel moment mă 
considerasem singur în toată încăperea. 

— A, nu, ripostă vocea, care de astă dată mi se păru că vine din 
tavan; nu-mi trebuie un vapor, ci o corabie mai mică și mai veche, ca 
acelea cu care au mers grecii la Troia. 

— Traducătorii lui Homer în limba franceză folosesc pentru 
asemenea corăbii termenii de „vaisseau“ sau „radeau“, am răspuns, 
căutând să descopăr unghiul din care răzbătea vocea. Lucrul nu era 
simplu în această încăpere asimetrică și supraîncărcată şi care părea 
lipsită de orice prezență umană. 

— Mulţumesc, mi se răspunse și auzii un oftat de ușurare. 

De data asta îmi descoperisem interlocutorul și răspunsul pe care 
îl dădusem mi se păru ridicol prin competenţa lui. Mai bine zis văzusem 
atârnând dintr-unul din rafturile cele mai înalte ale bibliotecii două 


picioruşe de copil, încălțate în papuci moi de lână. Partea de sus a 
corpului îi era acoperită de o carte imensă, care după fason părea o 
enciclopedie de format mare, pe care copilul o ţinea pe genunchi. La o 
înclinare a volumului, zării o mutrişoară plină de seriozitate, care îmi 
aruncă din ochii pieziși o privire recunoscătoare. 

— Desigur că ştiţi și latineşte, ca toţi prietenii lui Alexandru, mă 
cercetă el, ţintindu-mă cu ochii înguști și plini de întrebări. 

— Da, desigur, asta e meseria mea. 

— Sunteţi amabil să-mi traduceţi și mie câteva rânduri? 

— Cu multă plăcere. 

Băieţelul alunecă dintre rafturi şi se repezi către manuscrisul care 
chiar mai înainte îmi atrăsese atenţia. Era un exemplar splendid al cărții 
lui Pliniu: „Historia Naturalis“, caligrafiat cu artă pe pergament subţire și 
destul de bine păstrat... 

Degetul, nu tocmai curat al copilului, se opri cu multă siguranță 
asupra unui rând. 

— Aici, spuse el. 

„Nec ulla avis in Ponto, insulam qua sepultus Achilles, sacratam 
ei aedem1“, am citit eu atent. 

— Ce înseamnă asta? întrebă nerăbdător micul curios. 

— „Şi nicio pasăre din Marea Neagră nu trece de templul 
consacrat lui Ahile, în insula unde se află mormântul acestui erou“, am 
tradus eu cam nedumerit. 

— Ce caraghios! exclamă el. 

— Ce găseşti caraghios? 

— Dar, domnule, nu-i așa că păsările nu au gândire? Capul lor e 
prea mic ca să încapă şi gândirea în el, îmi mărturisi copilul. 

— Asta n-ar fi un argument, i-am răspuns eu râzând. Și capul tău 
este mic și văd că încap în el destule idei. 

Îmi aruncă o privire curioasă şi se cățără din nou printre cărţile 
din raftul bibliotecii. 

— Vă rog să mă scuzați, rosti, o altă voce care de data asta venea 
din partea opusă apariţiei din raft. 

Făcui o întoarcere de o sută optzeci de grade, așteptându-mă în 
sinea mea la o altă ciudăţenie, dar spre ușurarea mea zării în dreptul ușii 
un tânăr de vreo treizeci de ani, foarte brun care, după descrierea pe care 
mi-o făcuse profesorul, părea, în sfârșit, a fi amfitrionul casei. 

— Am fost reţinut de studenți, continuă el să se scuze. 

— Descoperisem tocmai un mic savant printre cărțile dumitale, îi 


răspunsei zâmbind. 

— Tudor, strigă Alexandru cu voce aspră, în timp ce privirea lui 
plină de fulgere descoperi cu mai multă adresă decât a mea pe micul 
infractor. 

Urmă un oftat, zgomotul unei cărți închise în grabă, o alunecare 
uşoară și băieţelul cu ochii pieziși se strecură în grabă printre obiectele 
din cameră, în direcţia ușii. 

— Stai puţin, rosti fratele mare, sub a cărui asprime se ghicea, de 
astă dată, o nuanţă de amuzament. Domnul Andre Faure este conferenţiar 
de limbi clasice la Sorbona. Tudorel este fratele meu, continuă Alexandru 
Bogdan, care văzând probabil interesul pe care mi-l stârnise copilul, se 
gândise să facă prezentările de rigoare. 

Băiatul nu înălță capul, părând rușinat de tonul sever cu care i se 
vorbise, dar când obţinu învoirea să părăsească odaia îmi aruncă din fugă, 
cu coada ochiului, o privire plină de complicitate. 

Aşa am făcut cunoștință cu Alexandru Bogdan și cu șugubăţul lui 
frățior. 

— Tudorel i-a scos sufletul tatii cu curiozitățile lui. Ca să se 
liniștească mi l-a încredinţat pentru o vreme mie, declară Alexandru 
zâmbind, în timp ce uşa se închise în urma intrusului din raft. Acum a 
devenit un personaj nelipsit din biroul meu. 

— Observ că nu îl tolerezi cu plăcere, mi-am permis să remarc 
imediat. 

— Tudor este un copil excepţional, dar e prea fraged pentru cât 
vrea să ştie. Surmenajul intelectual este foarte periculos. Acum vrea să 
înveţe grecește și latineşte. Probabil ai observat că rafturile de jos ale 
bibliotecii sunt golite de cărți. Am făcut acest aranjament anume ca să nu 
mai ajungă la ele. Totul s-a dovedit a fi însă zadarnic. Într-o zi l-am prins 
învățând să socotească după cartea de telefon şi, după cum vezi, s-a 
deprins să se caţere pe rafturi până sus. În ciuda prevederilor mele, face 
numai ce vrea. Eu stau prea puţin acasă ca să-l pot supraveghea, iar sora 
mea, Leila, are o slăbiciune atât de mare pentru el, încât se lasă totdeauna 
convinsă să-l îngăduie în bibliotecă. 


Se înserase și amurgul, cu jocurile lui de umbre, dădea un farmec 
nou interiorului în care ne aflam. Doar grupul de maimuțe dăltuite în 
cristal își pierduseră strălucirea pe care o avuseseră în lumina vie a 
soarelui. Păreau acum un grup de animale cenușii și triste, care se 


ghemuiseră între ele de teama zgomotelor nopţii. Le-am împins puţin în 
lumina ultimelor raze de soare, în nădejdea că își vor recăpăta strălucirea 
de flacără sălbatică, dar mica sculptură continuă să rămână întunecată și 
tristă. În penumbra aceasta, chipul lui Alexandru, cu o cută adânc săpată 
pe frunte, mi se păru deosebit de sever. 

— Interiorul acestei camere este foarte atrăgător, am mărturisit 
eu, rupând clipa de tăcere, și am văzut un manuscris care ar stârni invidia 
oricărui colecţionar. 

Cuta de pe fruntea lui Alexandru se adânci mai mult. 

— Manuscrisul acela, spuse el încet, conţine atâtea mistere încât 
a devenit pricina insomniilor noastre. Mă refer la mine şi la profesorul 
Greceanu. 

— Mă faci curios, am declarat eu. 

— Vrei, desigur, să ţi-l arăt, spuse el ridicându-se, dar te previn 
că îţi iei o mare răspundere; o parte din întrebările noastre fără răspuns te 
vor chinui de acum încolo și pe dumneata. 

În clipa când Alexandru se îndrepta spre piedestalul pe care se 
afla manuscrisul desfăcut, în hol răsunară voci vesele. 

— O frumuseţe, frumuseţe, exclamase curtenitoare vocea 
profesorului Greceanu. Ai un costum splendid, Leila. Vocea fetei nu se 
mai putea distinge. Nu, n-am să lipsesc, mai spuse el, deschizând ușa 
biroului lui Alexandru. 

— Bună seara, domnilor, ne salută el jovial. Dar Alexandre, ce 
faci? se alarmă profesorul văzându-şi asistentul cu manuscrisul prețios în 
mână. 

— Voiam să i-l arăt lui Andre Faure. 

— Ei cum, așa te porți cu oaspeţii? Și tocmai când eu vă aduc o 
veste bună! Am aranjat să plecăm două săptămâni în vacanţă pe litoralul 
Mării Negre, numai noi trei. Ei, ce ziceţi? 

— Cred că ne-ar prinde bine la toţi puţină odihnă, spuse 
Alexandru și figura lui, până atunci excesiv de concentrată, se destinse ca 
prin minune. 


Note: 


1. Pliniu „Historia Naturalis“, Cartea X, paragraful 41. 


DISPARIŢIA UNEI CĂRŢI RARE. 
UN DOCUMENT MAI NOU 
POMENEȘTE DESPRE STATUIA LUI AHILE 
ÎN INSULA LEUCE 


Sosisem de câteva zile pe malul Mării Negre și mă lăsasem cu 
desăvârşire pradă leneviei și liniştei de care eram atât de avid. 

Găseam acestui colț de litoral un farmec pe care marile plaje din 
Mediterana îl pierduseră de mult. Acolo, nemaipomenita înghesuială, 
jocul nebun al schiorilor pe apă, forfota ambarcaţiunilor, orchestrele și 
distracţiile zgomotoase din localurile la modă alterează poezia 
nesfârșitelor întinderi. 

Alesesem acest colț lăturalnic, după o îndelungă chibzuire, 
împreună cu cei doi prieteni români, camarazi în ale ştiinţei. Corturile 
noastre erau instalate în apropierea unui sat de pescari, la o distanţă 
remarcabilă de orice stațiune. Erau dispuse în formă de triunghi, distanța 
dintre ele fiind cam de două sute de metri. Această precauţie o luasem 
numai pentru a ne feri vacanța de orice discuţie savantă spre care ne-am fi 
simţit sigur atraşi, în calitate de colegi de breaslă. Opreliştea fusese 
stabilită de fapt numai pentru orele de dimineață, întrucât la prânz ne 
întâlneam regulat. 

Vacanţa ne-o organizasem cu multă simplitate. În fiecare zi, unul 
dintre noi făcea oficiul de bucătar, având astfel posibilitatea să-și 
uimească sau să-și înspăimânte tovarășii cu vreun fel de mâncare ce nu 
figura în niciun manual de bucătărie. După-amiezile le petreceam 
împreună, făcând canotaj sau plimbări lungi pe întinderile fierbinţi de 
nisip. 

Întâiul episod al întâmplării, care avea să tulbure aceste rânduieli, 
s-a petrecut într-o dimineaţă. leşisem tocmai din apă și mă trântisem în 
nisipul mărunt, lăsându-mi trupul în arşița dogoritoare a soarelui. Pacea 
mării era de nedescris. Briza răcoritoare îmi umplea nările cu mirosul de 
sare al apelor, iar o adiere ușoară umfla pânzele verzi ale cortului lui 
Alexandru, în preajma căruia nu se observa nicio mișcare. 

Am închis ochii, încercând să savurez în tihnă farmecul și 
strălucirea acestor întinderi ce fuseseră cândva izvorul atâtor legende ale 
antichității. 


Mi-am amintit cum pe aceste locuri, unde odinioară se întindea 
cetatea 'Tomis1, avusese loc tragedia Medeii2. Undeva, la vărsarea 
Istrului3, pare să se fi aflat faimoasa insulă în care Ahile4 fusese îngropat 
de mama sa, nimfa Thetis. Teatrul unor lupte fără de sfârşit, aceste locuri 
oferiseră cândva, cu mii de ani în urmă, priveliștea unor întinderi de 
scaieți și mărăciniș, sălaș al geților cu înfățișări războinice, cu tolbele 
pline de săgeți unse cu venin de șarpe, despre care scrisese Ovidiu, poetul 
exilat, ce cutreierase aceste tărâmuri, purtând în suflet nostalgia Romei. 

Brusc, avalanșa gândurilor mele fu întreruptă de o senzație 
supărătoare. Nu auzisem niciun zgomot până atunci şi totuși aveam 
impresia că sunt observat, studiat cu atenţie de cineva. Deschisei ochii şi 
printre lacrimile provocate de lumina crudă a soarelui, zării o apariţie 
minusculă, însoţită de o înspăimântătoare dihanie neagră. 

Apariţia nu era decât un băieţel aproape gol, a cărui siluetă 
delicată încremenise în apropierea mea. La o privire mai atentă, întrezării 
o figură pătrată, un păr vâlvoi şi două pleznituri înguste în dreptul ochilor. 
Copilul mă aţintea ca și cum două raze subţiri izvorau de sub dungile 
lunguieţe ale pleoapelor lui. Părea intrigat, şi parcă ar fi vrut să mă 
întrebe ceva. Când ochii ni se întâlniră îmi zâmbi, duse conspirativ un 
deget la buze și o luă la goană, depărtându-se fără zgomot, aşa cum 
apăruse. În urma lui mergea molcom dihania fabuloasă, care se dovedi a 
fi un câine așa de mare și lăţos cum nu-mi mai fusese dat să văd. 


Odată cu apropierea amiezii, razele soarelui cădeau din ce în ce 
mai pieziş. Ploaia de lumină, reflectată cu dărnicie de suprafaţa lucie a 
mării, se transformă în dogoare. Briza aproape încetase și căldura mă făcu 
să mă adăpostesc în cort. 

— André, mă auzii strigat. Am recunoscut vocea gravă a lui 
Alexandru. 

— Fi bine, ai renunțat la singurătatea de dimineață? l-am 
întrebat, ridicând una dintre perdelele subţiri ale cortului. 

— Nu, de loc. Sunt tot atât de solitar ca tine. Cât despre profesor 
văd că nu dă niciun semn de viaţă. Lucru foarte îngrijorător, dacă ținem 
seama că azi e de jurnă, îmi spuse el râzând. 

Tăcu. Se afla acum în faţa intrării, dar cortul meu fiind mai scund 
decât statura lui nu-i puteam zări fața. 

— E vorba de cu totul altceva, spuse el, aplecându-se pe un 
genunchi şi aţintindu-mă cu privirea lui pătrunzătoare. Venisem să te 


întreb dacă nu cumva ai renunţat la convenţia noastră și mi-ai luat 
„Historia Naturalis“ din cort. 

— O, bătrânul Pliniu nu e o lectură pentru vacanţă! Ce făceai cu 
el? l-am întrebat râzând. 

— André, să lăsăm gluma. Volumul acesta este foarte important 
pentru mine. 

Îmi dădeam seama de acest lucru după figura lui îngrijorată şi l- 
am asigurat ca nu-i luasem nicio carte şi nici nu ştiusem că adusese cu 
sine acel faimos manuscris. 

— Foarte curios, șopti el, pătrunzând în cort și așezându-se în 
apropierea mea. 

— Cred că nu l-ai căutat bine. Nu pătrunde niciun amator de 
Pliniu în schimnicia noastră... 

Clătină capul neîncrezător. 

— E curios faptul că acest volum a apărut în locuinţa mea de la 
București tot aşa de neaşteptat și inexplicabil precum a dispărut acum. 

Era rândul meu să-l privesc neîncrezător. 

— Când ai o bibliotecă cu mii de volume, începu el, este posibil 
să nu știi de rostul unei cărţi; să fi cumpărat-o împreună cu altele și să fi 
aşezat-o pe undeva, fără să-i fi dat prea multă atenţie. Dar când această 
carte este un manuscris de prin secolul XII, copiat pe pergament subțire, 
când posedă o legătură în formă de casetă din marochin și abanos 
încrustat cu fildeș, și argint, şi când o găsești nu aruncată în vreun ungher 
ci tronând pe birou, deși nimeni din casă nu-și amintește cum a ajuns 
acolo, ce concluzie poţi trage? 

Am ridicat din umeri. Era limpede că o carte care, prin raritatea 
ei, ar fi stat la loc de cinste în orice mare muzeu din lume n-ar fi putut 
trece neobservată de un colecționar experimentat ca Alexandru. 

— Poate ar fi bine totuşi să mă iniţiezi în tainele acestui 
manuscris, am riscat eu. 

— Îţi aminteşti, desigur, spuse el, legendele acelea de necrezut, în 
care vechii greci au învăluit sfârșitul lui Ahile și la care se referă mai toți 
autorii antici. 

Îl privii uimit. Trecuseră mai bine de două mii de ani de când 
legendarul Ahile, cel mai viteaz dintre eroii greci ai „Iliadei“, şi-a găsit 
moartea sub zidurile Troiei, răpus de săgeata otrăvită a lui Paris. 
Legendele vechii Helade, lăsau să se întrevadă ideea că Ahile ar fi avut o 
soartă diferită de cea a morților de rând. Astfel se susținea că mama sa, 
nimfa Thetis, obținuse de la Jupiter permisiunea de a-și duce fiul în Insula 


Fericiţilor, un fel de paradis profan, unde flori de aur răsăreau din pământ 
și viața era lipsită de lacrimi. Urmând tradiții mai realiste, alte versiuni 
susțineau că Thetis își însoțise fiul într-o insulă a Mării Negre. Acolo, 
legendele îi atribuiau ca soții pe câteva dintre celebrele eroine ale 
antichităţii: Medeea, Ifigenia5, şi pe Elena6. Se mai spunea că un templu 
şi o statuie au fost ridicate eroului grec în această insulă aproape 
fabuloasă. 

— Statuia lui Ahile, aflată probabil, cândva, într-o insulă a 
Pontului Euxin, mă preocupă în mod deosebit, spuse Alexandru. 

— Din câte îmi amintesc, dintre istoricii vechi, Pausanias7 dă 
cele mai multe amănunte în legătură cu această legendă: 

„Est in Euxino, încercai eu să citez din memorie, circa Nili ostia 
insula Achilli sacra, cui Leuce nomen: patet ea stadium XX ambitu, sylvis 
undiq; condensa, et cum feris; turn mitibus bestijs referta. “ 

— „In ea Achillis delubru, simulacru est“8, completă Alexandru 
grav. De-altfel, după cum ştii, o serie de istorici și geografi vechi, ca 
Antonius Liberalis, Strabon, Plinius cel Bătrân și Pomponius Mela 
menţionează cu toţii aceeași insulă: Leuce, denumită şi Achilleia. 

— Vrei să spui că acorzi un sâmbure de adevăr acestei foarte 
frumoase poveşti? l-am întrebat, aruncându-i o privire plină de 
curiozitate. 

— Nu pot să mă aventurez atât de departe cu presupunerile. 
Realitatea este că mă interesează această poveste, sau mai precis că a 
început să mă intereseze din clipa când pe biroul meu a apărut în mod 
miraculos acel exemplar din „Historia Naturalis“. Vrei să vii puţin în 
cortul meu? Am să-ţi arăt ceva care are să te umple de mirare. 

L-am urmat tăcut și m-am așezat în umbra pânzelor verzi ale 
cortului său. Alexandru se strecură înăuntru, de unde se întoarse, după 
câteva clipe, cu un etu transparent, care conținea un mic manuscris. 

— Am găsit acest pergament, spuse el așezându-se lângă mine, 
între paginile cărţii de care ţi-am vorbit. L-am extras de acolo, ca să nu se 
deterioreze. E scris în limba latină și, după cum vei vedea, textul nu-i 
aparține lui Pliniu şi este relativ recent. 

M-am cufundat în descifrarea manuscrisului şi am tradus 
următoarele: 

„Aflând de legenda corăbiei fără echipaj, ce rătăcea în Pontul 
Euxin, purtând la bord statuia Zeului Apelor și întrucât în mâinile mele a 
căzut o hartă găsită asupra unui pirat ce şi-a dat sfârșitul la Edi Kules, am 
pornit pe urmele lui Pausanias. Am pătruns în Pont. Zeul Apelor are faţa 


de fildeș și frumuseţea virilă a lui Ahile. „Un leu înfuriat are ochii mai 
puţin fioroși“. Din ochii lui ţâșneau lacrimi grele. Doi șerpi de aur, 
încolăciţi de soclu, prindeau în gurile lor deschise lacrimile eroului. Vai 
mie însă, am nesocotit prevenirea bătrânului Pliniu şi mă voi stinge aici, 
neîmbrăţișat de albastrul cerului!“ 

O curiozitate fără margini îmi paraliza mintea, făcându-mă 
incapabil de orice deducție. Un om care trăise relativ recent, în vremea 
supremaţiei imperiului otoman, afirma pur şi simplu că văzuse această 
statuie misterioasă!... 

— În carte nu se afla nicio hartă? am întrebat eu. 

— Nu, am căutat zadarnic. Lipsiţi de hartă și de orice indicație 
privind locul unde se află, sau se afla această statuie, orice încercare de a 
o găsi părea destinată eșecului și de aceea ne-am ocupat mai mult de 
reconstituirea extraordinarei aventuri a autorului acestui mic manuscris. 

Eu cred că acest om era originar de undeva din Peninsula Italică, 
pentru că textul este scris în limba latină și este probabil ca un om care își 
presimte sfârșitul să scrie în limba care îi este mai familiară. În al doilea 
rând, el însuşi ne dă o indicație prețioasă: „Am pornit pe urmele lui 
Pausanias.“ Ori Pausanias, după cum reiese din primul capitol al operei 
sale, a plecat din Italia10. El află de o legendă în care se vorbeşte de o 
corabie fără echipaj ce rătăceşte în Pont, purtând la bord statuia zeului 
apelor. Omul nostru, care pare să cunoască foarte bine operele istoricilor 
antici, nu se lasă orbit de aspectul mistic al legendei și consideră că 
această statuie ce rătăcește pe ape este chiar statuia lui Ahile, din insula 
Leuce, răpită probabil de pirați. Nu-mi pot explica însă misterioasa 
dispariţie a echipajului acestei corăbii. 

— Îţi este cunoscută legenda corăbiei fără echipaj? l-am întrerupt 
eu pe Alexandru. 

— Nu. După informaţiile mele, această legendă a dispărut şi nu 
am reușit să o aflu nici măcar transmisă pe cale orală, în satele de pe 
litoral și cu atât mai puţin consemnată undeva. 

Ceea ce i-a folosit mai mult autorului acestui manuscris este harta 
piratului de la Edi Kule, cu ajutorul căreia pătrunde în Marea Neagră și 
găsește statuia, care pare să fie într-adevăr aceea a lui Ahile, din insula 
Leuce. În text, după cum ai observat, nu se face niciun fel de asemănare 
între statuie și Neptun, zeul apelor. Este amintit în schimb, o dată direct şi 
o dată indirect Ahile. Direct, când scrie: „Zeul mărilor are faţa de fildeș și 
frumuseţea virilă a lui Ahile“ și indirect, în fraza imediat următoare: „Un 
leu înfuriat are ochii mai puţin fioroși“. În felul acesta autorul 


documentului îl citează pe Homer, care referindu-se la Ahile, în cântul al 
XIX-lea din Iliada, se exprimă cu aceleași cuvinte de mai sus. 

Un element neașteptat îl constituie cei doi șerpi de aur încolăciți 
pe soclu. Este totuși probabil ca, fiind vorba de un monument funerar, 
sculptorul să fi recurs la acest adaos, ce lipsește statuilor cunoscute ale 
eroului antic grec, pentru a crea un efect puternic. Ultima frază a rămas 
însă pentru mine o mare enigmă. Acest om arată că va muri fără să vadă 
cerul albastru, deci într-o peșteră sau poate într-o închisoare, și că ar fi 
putut evita moartea dacă ar fi ţinut seama de o prevenire a lui Pliniu cel 
Bătrân. 

Care să fie oare acea prevenire? 

— Într-adevăr, am răspuns. Pliniu în „Istoria Naturii“ se referă la 
această statuie cu totul întâmplător și nu pomeneşte de niciun secret menit 
să apere statuia și care ar fi provocat moartea celor care se apropiau de ea. 

O umbră de amărăciune întunecă privirea inteligentă a lui 
Alexandru. 

— Ce-ai de zis? mi se adresă el. 

— Dacă îmi îngădui o simplă întrebare: Unde este statuia acum? 

Izbucnirăm amândoi în râs. 

— Nici în apă, nici pe uscat, îmi răspunse interlocutorul meu, 
imitând jocurile de cuvinte ale Pitiei11. 


Câteva minute mai târziu ne îndreptam cu pași grăbiţi spre cortul 
profesorului. O foame de lup ne făcuse să amânăm preocupările iscate de 
documentul misterios. 

Deşi ne văzuse venind, arheologul continua să bată darabana într- 
o tingire, anunțând jovial ora mesei. 

— Ce mâncare avem? întrebă de la distanță Alexandru, mai mult 
ca să-i potolească entuziasmul. 

— Peşte, ne strigă profesorul, ducând palmele căuș la gură și 
astfel renunţă la gălăgioasa-i tingire. 

Ne aruncarăm unul altuia priviri disperate. Cu câteva zile în 
urmă, simpaticul bătrân ne servise peştii prăjiți cu solzi cu tot. 


Note: 
1. — Tomis, denumirea cetăţii grecești care se ridica pe locul Constanţei de astăzi. 


2. — Medeea, eroină legendară a antichităţii. Ovidiu afirmă în „Tristele“ (cartea III, 


cântul IX) că numele orașului Tomis provine de la verbul grecesc „tenino“ = a tăia, 
întrucât în acest loc Medeea l-a înjunghiat pe fratele ei Absirt. 


3. — Istrul, veche denumire a Dunării. 


4. Ahile, eroul principal al „Iliadei“ lui Homer. Cel mai viteaz dintre războinicii 
greci care au asediat Troia. 


5. — Ifigenia, fiica lui Agamemnon, sacrificată de tatăl ei pentru ca vânturile să 
conducă ambarcaţiile greceşti către Troia. 


6. Elena, soţia regelui Menelau. Răpită de Paris ea a fost cauza războiului troian. 


7. — Pausanias, istoric care a trăit sub împăratul Marc Aureliu. Autor al unei cărți 
intitulate „Veteris Graeciae descriptio“ (Descrierea vechii Grecii). 


8. — Citat din Pausanias: Descrierea vechii Grecii, cap. XIX. „Se află în Marea 
Neagră, către vărsarea Dunării, o insulă consacrată lui Ahile care se numește Leuce, 
având un circuit de aproape patru km. Ea este acoperită cu păduri care abundă în 
animale sălbatice de toate speciile. În ea se află un templu și o statuie a lui Ahile“. 


9. — Edi Kule, vestita închisoare a celor şapte turnuri din Constantinopol. 


10. — În capitolul I din „Descrierea vechii Grecii“, Pausanias afirmă că la intrarea în 
Grecia a întâlnit Capul Coloanelor pe care nu ar fi avut cum să-l întâlnească dacă pleca 
din Constantinopol. 


11. — Preoteasa oracolului din Delfi, cel mai cunoscut din antichitate, în general 
răspunsurile date de ea erau foarte echivoce. 


URSU 


Cortul meu strălucea sub razele lunii. Am intrat și m-am trântit 
cu mâinile sub cap pe salteaua pneumatică. Petrecusem o zi agitată. 
Alexandru avusese dreptate. Secretul manuscrisului din cartea dispărută 
îmi alungase liniştea. Gândul că n-am să pot dormi îmi provoacă adesea 
supărătoare insomnii. Ascultam zgomotul valurilor, numărându-le ritmic: 
unul, două... încă unul, două,... trei... patru... în speranţa că poate totuși 
voi izbuti să ațipesc. 

Deodată sării ars. O dihanie negricioasă se strecura printre 
perdelele cortului meu, curajoasă, cu ochii fosforescenți și mârâind 
înfundat. Noroc cu insomniile, altfel deşteptarea nu mi-ar fi fost prea 
plăcută. Am aprins lanterna. Probabil stăpânul neașteptatei dihanii dădea 
târcoale cortului meu și o trimisese mai întâi pe ea în recunoaștere. Nu 
mă înşelasem. Curând auzii glasul unui băiat: 

— Ursu! Ursu! 

Văzând că am aprins lumina, își făcuse, cred, socoteala că 
auzindu-i vocea o să ies şi o să-l poftesc înăuntru. Nu l-am dezamăgit. 

— N-a intrat cumva la dumneata un câine? mă întrebă el, 
jucându-și foarte bine rolul. 

— Ba da. Vino înăuntru. 

Era fericit că îi reușise planul. L-am privit cu atenţie și de astă 
dată l-am recunoscut. Băieţelul din faţa mea era chiar Tudorel, fratele cel 
mic al lui Alexandru. 

— Tudorel, cum ai ajuns aici? 

— Acum locuiesc în sat, la părinţii mei. Tata este un bătrân lup 
de mare și-i plecat în larg. De-acasă am fugit acum, sărind pe fereastră. 

— Bine, dar este târziu. 

— Sunt cu Ursu și el nu este un câine ca oricare. Este un câine cu 
şcoală, îmi spuse băiatul cu mândrie. A fost al unor grăniceri cu care eu 
eram prieten şi mi l-au dăruit când a împlinit vârsta de pensie. Nu 
îndrăzneşte nimeni să se apropie de mine când sunt cu el. 

Pentru conformitate, câinele îmi arătă niște colți albi şi încă 
ascuţiţi. 

— Ei bine, cu ce te pot ajuta? l-am întrebat eu bănuitor, în timp 
ce o idee subită îmi lumină mintea. 


Băiatul nu răspunse, dar urmărindu-i privirea am văzut că se uita 
cu jind la lanterna mea. 

— E târziu, mi-e teamă să nu rătăcesc drumul acum. Mi-ar trebui 
o lanternă, se hotărî el. 

Nu credeam o boabă. 

— De ce i-ai şterpelit cartea lui Alexandru? l-am întrebat eu pe 
neașteptate, dând glas ideii care mă obseda. 

Tudor își pierdu cumpătul. Privea înspăimântat spre pânzele 
subţiri ale cortului și se vedea că se temea să nu fim auziți. 

— Nu eu, el... îngăimă băiatul încet. 

— Cum? 

— Cartea e a mea, rosti el hotărât. 

— Nu înţeleg, explică-mi. 

— Şi-mi dai lanterna? 

— Numai după ce aflu despre ce-i vorba. 

— N-o să-i spui lui Alexandru? 


— Nu. 

— Juri? 

— Jur. 

— Repetă după mine: „Să am crampe și cârcei dacă îmi calc 
făgăduiala“. 


Am repetat docil, însemnând cu seriozitate pe hârtie cuvintele 
„crampe“ și „cârcei“, al căror înţeles nu îl cunoșteam, cu intenția să mă 
informez a doua zi la profesor. 

Mai liniștit, Tudor se așeză într-un colţișor și îmi înșiră povestea 
unor ciudate întâmplări care avuseseră loc cu oarecare vreme în urmă. 

Trebuie să spun că, deşi cunoșteam binişor limba română, 
istorisirea plină de vioiciune şi culoare a lui Tudorel m-a pus în grea 
încurcătură. Mă voi strădui totuși să o redau întocmai așa cum mi-a 
povestit-o băieţelul cu ochii înguști de pe malul Mării Negre. 

— Aventura a început într-o zi demult, pe când Ursu, hârjonindu- 
se cu copii, a căzut într-o groapă. Eu am alergat repede într-acolo, dar n- 
am mai dat de urma lui. Mi-am proptit atunci picioarele într-o scorbură și 
m-am aplecat cât am putut, dar groapa era prea adâncă şi de-abia puteam 
distinge urletul de jale al nefericitului prieten. M-am gândit atunci să-l 
hrănesc, coborându-i zilnic mâncarea într-un coş legat cu câteva sfori 
lungi de zmeu. O vreme Ursu a trăit aşa, de unul singur, consumând 
mâncarea pentru care îmi mulțumea cu câteva lătrături, pe zi ce trece mai 
jalnice. 


— l-o fi sete, săracul, își dădu cu părerea Vasilică al 
învățătorului, unul dintre băieţii cu care făceam în fiecare zi sobor la gura 
gropii cu pricina. 

— Of! că prost mai ești! se sumeţi Petrişor al lui Marin șoferul. 
N-ai văzut că oamenii când e să dea de apă, sapă groapă și fac puț? Dacă 
groapa-i adâncă, musai înăuntru e și apă! 

— Da” cum o să stea, mă, câinele în apă, că doar nu-i pește, se 
hlizi la el Mihai, un alt prieten de-al nostru. 

Petrişor a tăcut rușinat. Mihai era cel mai mare dintre noi toți şi 
pesemne că ştia el ce spune când își da cu părerea. 

— Măi, a spus frate-meu mai mare că are să moară, se grozăvi 
Mehmet, feciorașul cel mai mic al lui Harun pescarul. A văzut el odată un 
câine care, tot aşa, căzuse în niște gropi întunecoase, de-i căzuse părul și 
dinții şi semăna foarte bine cu Ducă-se pe pustii. 

— Hai mă, să-l scoatem, se rugă Radu, care, de trist ce era, nu-și 
descleştase gura până atunci. 

— Mie mi-ar fi frică să mă bag după el, șopti înspăimântat 
Mehmet cel mic. 

— Pe mine nu mă lasă tata, se spălă pe mâini Vasilică al 
învățătorului. 

— Să-i punem mâncare într-o plasă de peşte și când Ursu se suie 
să mănânce, hop, îl tragem afară, zise iar Radu. 

Dar Mihai se dovedi și de astă dată mai deştept decât toți. 

— Da, da” cum să tragem noi, mă, cogeamitea dihanie? Ce-i cât 
un guvid? strigă el. 

Minţile noastre se puseră pe judecăţi adânci. Ne-am apucat de 
treabă și după multă trudă și încercări neizbutite l-am tras afară pe bietul 
câine și încă ceva care ne întregi bucuria regăsirii cățelului. De plasă se 
agăţase și o cutie de lemn, tare frumoasă. 

Toţi făceam acum fel de fel de planuri. Era o cutie grozavă! Am 
hotărât, în sfârşit, s-o deschidem şi să facem înăuntru depozitul micii 
averi de bile, cârlige de undiţă, nasturi și arșice. Când fu vorba să trecem 
însă la treabă, pe toți ne cuprinse o oarecare îndoială. 

— Dac-o fi înăuntru un duh rău, ca-n „O mie și una de nopţi“? 
șopti înfricoșat Mehmet cel mic. 

— Sau o comoară cu nestemate de toate culorile? 

Deodată ne-nviorarăm. 

— Sau un coif! 

— Nu, mai bine un scut și-o suliță! 


— Da” dac-o fi v-un duh? insistă Mehmet. 

— Sau un balaur care să ne mănânce pe toți? 

— Ştiţi ce, interveni atunci Mehmet, luăm cutia și o punem în 
geamie. Dacă stă acolo o săptămână, duhul își pierde puterea şi o 
deschidem. 

Părerea lui nu era rea și din această pricină sarcina i-a revenit, în 
urma hotărârii generale, celui mai mic și mai fricos dintre noi toţi, lui 
Mehmet. 

Cuminte din fire, Mehmet se achită de însărcinare, deși gurile 
rele susțineau că ieşise din geamie cu pantalonașii uzi, dar cutia stătu în 
sfântul locaș, bineînţeles, fără ştirea muezinului. 

Când sosi, în sfârşit, clipa cea mare și eu învârtii briceagul în 
broasca ruginită, nasurile băieţilor se aplecară pline de curiozitate. 

Capacul sări în sus. 

— Pfui!?? strigarăm toți odată. 

Dezamăgirea ni se putea citi pe chipurile schimbate. 

— Nici coif, nici nestemate... 

— Nici măcar un balaur sau un duh... 

— Doar o carte prăfoşată, mucegăită și fără poze... 

Singur eu m-am bucurat. Am răscumpărat-o cu uşurinţă, dându-le 
pe ea câteva bile vechi. Scrisul acela înflorit îmi plăcea. Ce secrete, ce 
istorii necunoscute or fi fost însemnate acolo?! 

După ce am încercat zadarnic să mă descurc singur, în biblioteca 
lui Alexandru, am hotărât să folosesc ştiinţa fratelui meu. Am luat cartea 
şi i-am pus-o pe birou. 

Cartea îl interesase pe Alexandru, manuscrisul și mai mult. Îl 
studia, vorbea aproape zilnic despre el cu prietenii şi cu colegii lui. Din 
rafturile bibliotecii eu am ascultat. Legenda statuii. Citisem legendele 
vechii Grecii, Iliada... auzisem ipotezele lui Alexandru despre manuscris 
şi cunoșteam în plus locul unde se găsise cartea. Vreau acum să cobor în 
groapă, să caut statuia, şi-mi trebuie o lanternă. (A mea era cea mai 
bună). 

— Mi-o dai, somă el. 

— Tudorel, groapa poate să fie adâncă, acolo a murit un om, 
terenul pe-aici e şubred, puteţi întâlni reptile periculoase și primejdii 
nebănuite. Ia lanterna. Ți-o dăruiesc cu condiţia să nu cobori în peşteră. 
Trebuie să vorbeşti cu Alexandru. Are să te ajute. 

— N-are să mă ia. 

— Ba da. 


Luă lanterna, dar mâna îi tremura uşor. 
— Respecţi condiția? 
— Da. 


PROFESORUL SE HOTĂRĂȘTE 
SĂ TREACĂ LA ACȚIUNE. 
POVESTIREA UNUI TURC BĂTRÂN 


Cadranul luminos al ceasornicului strălucea în umbră ca un mic 
soare de metal. Era ora cinci. Voiam să mai dorm. Nu reușşii. Am ieșit pe 
plajă. Dimineaţa era limpede şi aproape prea strălucitoare. Lumina venea 
zburând dinspre orizont, aidoma unei dantele albe de spumă, între 
albastrul adânc al mării și azurul senin al cerului. 

În dimineaţa aceea simţeam că nu voi putea suporta singurătatea. 
Voiam să mă îmbrac şi să-l vizitez pe profesor. Aplecându-mă să-mi caut 
şortul m-am împiedicat de ceva. În faţa cortului, pe jumătate îngropată în 
nisip, se afla lanterna mea! 

Am rămas așa multă vreme, cu hainele în mână și cu ochii 
pironiţi la obiectul metalic ce strălucea la picioarele mele. L-am ridicat 
fără să mă gândesc că apariţia mea, în pijama, cu hainele într-o mână și 
lanterna în alta, ar putea să uimească. Eram obsedat de un singur gând. 
Tudor nu acceptase condiţia, îmi lăsase lanterna și plecase, hotărât să se 
descurce cu mijloace proprii. Unde se afla oare acum? Îngrijorarea mă 
făcu să grăbesc paşii. 

M-am oprit în faţa cortului galben al arheologului. 

— Domnule profesor! 

Niciun răspuns. 

Am împins perdelele. Nimeni. Pe perete, prins într-un ac cu 
gămălie, un bilet. „Sunt cu Alexandru în sat!“ M-am îmbrăcat repede. 
Am aruncat pijamaua în cortul profesorului și m-am îndreptat spre satul 
de pescari ce se zărea albăstriu în ceața depărtării. 

Satul cu căsuțe albe, ascunse între pomi și tufișuri, părea adormit. 
Câteva femei bătrâne mă călăuziră spre casa bătrânului Bogdan, după ce 
mă cercetară îndelung curioase. 

Am bătut în poartă. O femeie vârstnică veni să-mi deschidă. 

— Alexandru e aici? am întrebat eu salutând în grabă. 

— Nu, a plecat aseară la Soliman. Trebuie să se întoarcă, dar 
domnul profesor a dormit aici. Poftiţi, zise ea deschizând larg poarta și 
pornind înainte să-mi arate drumul. 

— Şi Tudor? 


— E plecat cu băieţii într-o excursie, spuse ea cu o duioasă 
mândrie ce mă făcu să ghicesc că este mama celor doi frați. 

Am sărutat mâna aspră, voind să scuz întrucâtva purtarea mea 
lipsită de ceremonie și am împins ușa odăii în care îmi arătă că se află 
arheologul. 

Profesorul adormise îmbrăcat, pe un așternut scund. Pe o măsuţă, 
în apropierea lui, se afla voluminosul manuscris al „Historiei Naturalis“ și 
micul document care ne subjuga pe toți. 

N-aveam vreme de pierdut. Am atins ușor mâna bătrânului. 

Deschise somnoros ochii. 

— Nu știu, statuia aia sau Tudor ne-a zăpăcit pe toţi, izbucni el, 
întorcându-se pe partea cealaltă. 

N-aveam încotro, am insistat. 

— Cred că Tudor a coborât în peșteră! 

— Ce? 

În capul oaselor, arheologul mă privea întrebător cu ochii, din 
care dispăruse orice urmă de somn. 

I-am povestit tot ce ştiam și mai ales ce bănuiam. 

— Nişte copii într-o peșteră necercetată încă de nimeni?! Și 
Alexandru care nu mai vine, izbucni el căutându-și cu nervozitate pantofii 
la marginea patului. Nu încape îndoială că s-au dus în peșteră, continuă el 
să monologheze, şi dacă vrei să ştii, André, toată vina o poartă un bătrân 
nesocotit ca mine. 

— Nu înţeleg. 

— Am bănuit întotdeauna că numai 'Tudorel se poate ascunde în 
dosul apariţiei și dispariţiei manuscrisului, dar Alexandru subaprecia 
perseverența neînsemnatului său frățior şi pe mine lucrul acesta mă 
supăra. Vezi, Andr6, există numeroase cazuri când copiii, din pură 
întâmplare, sau din nepotolita lor sete de aventuri, fac descoperiri 
arheologice foarte importante. Cu Tudorel este însă altceva: băiatul are 
talent, și fără să mă gândesc că va ajunge atât de departe, pe mine 
competiția dintre cei doi frați m-a pasionat. Dintr-un alt punct de vedere 
am avut dreptate. Tudorel ne-a luat-o înainte și ştie că statuia se află, sau 
se afla, într-o anumită peșteră. 

— Statuia se află în apă, răsună glasul răspicat al lui Alexandru 
care, intrând în cameră, prinsese ultimele cuvinte ale profesorului. 

Ne uitarăm uimiţi unul la altul. 

— Nu ştiu unde se afla în vremurile de demult, ne lămuri el, dar 
acum șaptezeci şi opt de ani, când Soliman era flăcău, se pare că ea se 


afla în apă. 

Aproape centenar, Soliman se retrăsese într-o locuinţă ridicată pe 
o faleză care îi oferea perspectiva neştirbită a imensității mării. Era 
mărunt, uscat și de o pedantă curăţenie în toată ființa și puţinele lucruri pe 
care le avea cu el. Ceata veselă a celor mici era nelipsită în jurul locuinţei 
lui Soliman şi pentru că împrejurimile erau acolo neobișnuit de frumoase 
şi pentru că nimeni altul nu ştia să povestească atâtea istorii despre 
oameni și fapte din trecute timpuri... 

La el, Alexandru, și mai târziu Tudorel, văzuseră pentru prima 
oară o mică colecție de amfore grecești, vechi de mii de ani, ridicate de 
pe fundul vrăjmaș al mării, de pe locul unde cândva se scufundase o 
corabie. 

Știa oare Soliman ceva despre statuia lui Ahile, din insula 
Leuce?! La întrebarea lui Alexandru, turcul clătinase încetișor capul. Nu 
auzise vreodată de existența acestei statui aflată pe malurile Mării Negre. 

Alexandru se pregătea de plecare când, apăsându-i braţul cu 
mâna lui uscată și ușoară, Soliman îl forțase să se așeze și îi ceru să-i 
povestească cu de-amănuntul conţinutul documentului vechi. Alexandru 
îl cită cuvânt cu cuvânt. Soliman tăcea. Pleoapele îi căzură peste cenușiul 
ochilor și stătu mult așa, părând adormit sub razele lunii. Părea obosit. 
Alexandru își reproşa că i-a tulburat odihna. 

— ...Doi şerpi de aur încolăciți pe soclu prind în gurile lor 
deschise lacrimile eroului...“, murmură într-un târziu vocea molcomă a 
bătrânului... Doi șerpi... 

Pleoapele îi tremurară ușor, descoperind lucirea cenușie a ochilor 
săi tulburi. 

— Ştiu, Alexandre, o istorie veche cu doi șerpi, șopti el şi începu 
să istorisească o întâmplare de demult. 

În tinerețea lui, Soliman fusese prins de furtună, pe când se afla 
cu barca plină de pește în apropierea unor stânci. Încărcătura era grea. Cu 
el mai erau doi tineri. Marea era ca un cazan în clocot. Luptau din greu 
pentru a se feri de izbitura nimicitoare a stâncilor. O mișcare greșită şi 
unul dintre furcheţii care fixau vâsla căzu pe fundul apei. Cu o singură 
lopată nu mai puteau lupta cu valurile. Erau cu toţii tineri şi nu ştiau ce-i 
frica. Erau mai grijulii de pierderea bărcii şi a încărcăturii decât de 
propria lor viaţă. Cei doi tovarăşi ai lui Soliman se scufundară în căutarea 
furchetului dar... pe fundul mării le apărură în față doi balauri 
înspăimântători, cu gurile căscate, cu limbile atârmându-le lacom. Tinerii 
se ridicară greu la suprafaţă, albi ca varul. Barca fu zdrobită de valuri iar 


pescarii au scăpat înotând. Multă vreme de-atunci oamenii au ocolit 
locurile acelea. Apoi lucrurile s-au uitat, pentru că niciodată monștrii nu 
s-au mai arătat altcuiva. 

Soliman ţinea minte stâncile acelea. Se aflau undeva aproape de 
țărm. 


— Oriunde ar fi, în apă sau pe uscat, mormăi profesorul 
plimbându-se nervos prin cameră, nu ne putem gândi la statuie până nu 
dăm de urma dracilor de copii. 

Alexandru, care abia luase cunoştinţă de năzdrăvana iniţiativă a 
frățiorului său, se rezemase palid de ușă, cu braţele încrucișate pe piept. 

— Vei lua automobilul meu, i se adresă profesorul și te vei duce 
la secţia din Constanţa, a „Institutului de cercetări arheologice“. Fostul 
meu student, Ştefan Ionescu, care conduce secţia, trebuie să ne găsească 
imediat o echipă de scafandri autonomi și câteva costume suplimentare. 
Cu această echipă veţi începe îndată sondajele sistematice la baza 
stâncilor indicate de Soliman. 

Veţi căuta acolo nu o statuie, sublinie el, aruncându-i lui 
Alexandru o privire pătrunzătoare, ci o intrare submarină în peştera în 
care vom cobori eu și André. Deocamdată vreau să știu numai unde se 
află intrarea în blestemata asta de peșteră și cred că ar fi cel mai nimerit 
să te interesezi de acest lucru, fără să stârnim panică printre oameni. 

Înainte ca profesorul să-și termine fraza, Alexandru dispăru ca o 
umbră. Între timp eu am devastat magazia gazdei noastre, procurând o 
frânghie groasă și câteva unelte. 

Când am intrat în cameră, l-am găsit pe profesor, pândind parcă 
sosirea asistentului său. Se afla într-o stare de agitaţie pe care cu greu și-o 
putea stăpâni. 

Tresărirăm amândoi când în poartă apăru Alexandru. 

— N-am făcut nimic, ne spuse el; toți prietenii lui Tudor, care 
știu unde se află peștera, sunt acum alături de el. Părinţii lor știu doar că 
se află într-o excursie. Doi băieți mai mari, fraţii lui Mehmet cel mic, 
cunoșteau locul, dar sunt plecaţi și ei din sat. Un singur băieţel susține că 
a fost o dată acolo. Acum se află în pat, cu febră mare. Nu-l puteţi lua cu 
dumneavoastră şi este prea mic ca să poată da lămuriri explicite. Am 
înţeles de la el că locul este departe, dincolo de coama din zare şi că 
trebuie să ieșiți prin partea estică a satului. 

Profesorul asculta palid. 


— Bine, Alexandre, răspunse el, du-te acum la Constanţa. 

Alexandru plecă în grabă. 

— Şi acum... glăsui profesorul după ce ramaserăm singuri. 

— Ei bine, câinele, spusei eu bătându-mă peste frunte. Câinele 
lui Tudorel a fost dresat de grăniceri, le-ar putea găsi urma! 

— Să mergem să-l luăm, hotărî profesorul, luminându-se la față. 


Când ieşirăm pe poartă, mama lui Tudorel, care asistase în zori la 
o plecare la fel de spectaculoasă a copiilor, rămase încremenită, gândind 
pesemne că omul nu se cumințește pe măsură ce îmbătrâneşte, așa cum 
pretinde zicala populară. 


PEȘTERA. 

NIȘTE COPII AU PLECAT ÎN CĂUTAREA 
UNEI ANTICE ŞI PREŢIOASE STATUI, 
IAR NIŞTE SAVANȚI VESTIŢI 
ÎN CĂUTAREA UNOR COPII 


Alcătuiam într-adevăr o pereche bizară. Profesorul Greceanu, cu 
figura lui venerabilă de savant bătrân, pășea înainte, ținând în lesă pe 
Ursu, care mirosea cu conștiinciozitate urma paşilor lui Tudor. În urmă 
mă târam eu, încărcat cu frânghii și cu un sac cu haine groase și diverse 
unelte. 

După două ore eram topit de căldură, tovarășul meu tremura de 
enervare, iar Ursu era la fel de calm și de conştiincios ca mai înainte. 
Poteca şerpuia către un peisaj deluros, acoperit cu păşuni. Soarele se 
ridicase de două sulițe pe boltă şi emana o căldură toridă. 

— Cel puţin de-am ști dacă mai avem de mers o oră sau zece, 
izbucni arheologul. 

Întrebarea rămase fără răspuns. Mârâind surd, Ursu părăsi poteca 
şi o luă peste deal, de-a dreptul prin iarbă. 

Urcarăm coama pieptiș. Urma un platou îngust, pe care Ursu 
ezită puţin. Ne întoarserăm de câteva ori pe urma pașilor noştri. De partea 
cealaltă coama era foarte abruptă. Terenul slab se prăbușise sub acţiunea 
ploilor, formând un perete prăpăstios, plin de bolți şi fisuri. Câinele 
mârâia, se avânta într-acolo şi ne privea apoi neputincios. 

— Probabil copiii au coborât de-a dreptul și Ursu se îndoiește că 
noi doi suntem capabili de aceeași performanţă, am presupus eu. 

— Am să-i dau drumul, spuse tovarășul meu. Caută să nu-l pierzi 
din vedere, André. Eu nu prea văd la distanţă. 

Cureaua lui Ursu fu desfăcută de zgardă și câinele, după ce se 
învârti de câteva ori vesel în jurul nostru, coborî pe versantul prăpăstios, 
îndreptându-se mult spre dreapta, până la o platformă ce se afla la vreo 
şase metri mai sus de poalele dealului. 

Noi am ales un drum mai ușor accesibil și am pornit în aceeaşi 
direcție. Am atins repede platforma. Era destul de largă, presărată cu 
bolovani de dimensiuni felurite. În apropierea peretelui se remarca o 
groapă de un metru diametru, ascunsă privirilor de un bolovan mare. În 


acest loc se oprise câinele, scheunând și mirosind câteva obiecte care 
nouă ne-au zmuls un zâmbet. Înfiptă într-un băț, se afla o bucată de 
carton pe care stătea scris mare, cu litere albastre: „EXPEDIȚIA 
S.C.Ş.A.“ Deasupra, la capătul băţului, era înnodat un şervet de cânepă, 
vopsit neîndemânatec în culorile României: roșu, galben, albastru... 

— O expediţie în toată regula, bufni profesorul, mai degrabă 
înduioșat decât ironic. 

Peste buza gropii ieşea capătul unei prăjini. O traserăm afară. 

— Deci cam asta este adâncimea cavităţii de sub noi, afirmă 
profesorul, măsurând-o cu pasul. Probabil copiii au adus-o pentru a 
coborî, alunecând de-a lungul ei. 

Întrucât prăjina de care se serviseră copiii era prea puţin 
rezistentă, pentru a susține greutatea noastră, trebuia să ne servim de 
coardă. Am legat capătul frânghiei de imensul bolovan, aşezat aproape de 
intrare și m-am strecurat primul prin deschizătură. Mi-am fixat picioarele 
pe coardă, profesorul mi-a întins lanterna și am coborât până ce am dat cu 
picioarele de loc tare. 

M-am trezit în mijlocul unei caverne, luminată în suficientă 
măsură de gaura din tavan. Am întins coarda şi l-am așteptat şi pe 
profesor. Nu înţelegeam de ce întârzie. Îi auzeam glasul, îmbiind câinele. 
Am înţeles ce voia să facă abia când l-am zărit la gura peşterii, cu Ursu în 
braţe. Câinele se zbătea. 

— Se vede că amintirile lui despre stagiul în această groapă nu 
sunt prea plăcute. Abia l-am prins, glumi profesorul. 

Îşi lăsă picioarele să alunece de-a lungul frânghiei. Era o manevră 
deosebit de grea. Câinele îi ocupa un braţ şi nu se putea ajuta cu o singură 
mână. Rămase suspendat, incapabil să coboare. Mă pregăteam să urc 
până la jumătatea corzii, aşa încât să-și poată sprijini picioarele pe umerii 
mei. În momentul când încercam această tentativă, profesorul se prăbuși 
în mijlocul unei ploi de pietre, trăgând şi coarda după el. Am auzit apoi 
un zgomot sec deasupra noastră şi ne-am trezit în întuneric. Marele 
bolovan, de care legasem coarda, se rostogolise şi astupase intrarea. Eram 
prizonierii grotei. 

— Încearcă să găseşti lanterna, André, îmi strigă profesorul 
agitat. 

Am bâjbâit câtăva vreme cu mâinile pe jos. Solul era plin de 
pietrele prăvălite din tavan. Îmi amintii că obișnuiam să ţin în buzunarul 
cămășii ţigările şi bricheta. Din fericire, se aflau la locul lor. Flăcăruia 
galbenă și tremurătoare a brichetei ne scoase din marea încurcătură. 


Primul lucru pe care-l zării fu nichelul alb şi lucios al lanternei. Am 
privit-o cu emoție, am încercat-o şi am respirat ușurat: un jet puternic de 
lumină destrămă întunericul. Pata jucăușă, provocată de lanternă, ne 
dezvălui două culoare: unul care urca și altul care cobora destul de 
abrupt. Câinele ezită. Îndreptai atunci lumina spre pământul umed. Sub 
bolta joasă, spre amândouă culoarele, distinsei urmele tălpilor mici ale 
copiilor. 

— Este posibil ca băieţii să se fi despărţit în două grupe. 

— Cred mai degrabă că au explorat întâi unul dintre culoare și 
neputând să avanseze s-au întors şi au intrat pe al doilea, îmi răspunse 
bănuitor profesorul. 

Ne oprirăm să ne gândim o clipă. Eram mult deasupra nivelului 
mării: ni se păru mai logic să luăm calea descendentă. Ne hotărâm și ne 
lansăm pe un drum greu și întortocheat, pe care o spărtură îl întrerupe 
brusc. 

Suspendând lanterna de o frânghie, zăresc un prag la câţiva metri 
mai jos. Mă agăţ de pietre şi cobor. Profesorul rămâne sus, așteptând să 
cercetez dacă drumul este accesibil. Înaintez cu luare aminte. Tavanul 
coboară din ce în ce mai jos, şi repede ajung la un obstacol de netrecut. În 
faţa mea se deschide o groapă neagră. Arunc o piatră și aştept să o aud 
căzând. După aprecierea mea, cel puţin treizeci de metri adâncime... 
Revin pe urma pașilor mei. Coborârea spărturii fusese destul de grea, dar 
nu însemnase nimic în comparaţie cu urcarea ei. Găsesc câteva prize 
proaste care îmi permit să urc până la locul unde mă aştepta profesorul. 
Nu ne rămâne decât să încercăm culoarul ascendent. 

Drumul este mizerabil. Ne cățărăm cu greutate. Mâinile și 
picioarele ne sunt însângerate de pietrele ascuţite. Suprafețele mari sunt 
acoperite cu noroi. Ne oprim la timp, chiar la marginea unei prăpăstii. 
Aruncând o piatră, o auzim cazând departe, în cine ştie ce hău. Suntem 
obligaţi să ne întoarcem, pas cu pas, până ce găsim o altă trecere. Cu 
mare greutate ne mai putem înțelege, într-atât sângele ne zvâcneşte în 
urechi şi mă gândesc cu groază că prin prăbușirea bolovanului peste gura 
peșterii fusese poate înlăturată orice posibilitate de aerisire a culoarelor. 
Ne simțeam sfârşiți. Pierdusem orice simţ al direcţiei. Continuăm totuşi 
să ne strecuram unul după altul, din ce în ce mai încet. Ne lovim cu capul 
de plafon. Mă culc pe pântece și încep să mă târăsc. Cotul drept înainte, 
apoi cel stâng, apoi împingerea sacului și din nou cotul drept. 

— Aşteaptă-mă, se auzi înfundat glasul profesorului. Fără să 
vrea, îşi trădase neliniștea. 


Umezeala se amesteca cu transpirația. Minuscule picături de apă 
ni se agățau de gene. 

Culoarul se îngustează de tot. Nu mai avem loc să ne mișcăm 
coatele sau genunchii. Înaintăm târându-ne pe pântece, cu braţele înainte, 
agățându-ne cu degetele de pământul sfărâmicios. Rămân cu umerii 
blocaţi în coridorul strâmt şi degetele îmi alunecă în lut. Gâfâi, cu pieptul 
strâns, cuprins de spaimă. Tot pământul se strânge deasupra mea și tremur 
la gândul că voi muri sufocat. Cu un ultim efort reuşesc să împing sacul 
care dispare brusc și, prin culoarul acum eliberat, mă izbește în față un 
curent slab de aer. Înțelesei iute ca aşa cum stăteam astupam complet 
culoarul îngust și că în urma mea profesorul se afla într-o situaţie și mai 
tragică. 

De mult nu mai schimbasem o vorbă. Aveam gura uscată. 
Încercai să vorbesc, dar cuvintele îmi veneau cu greutate. În spatele meu 
profesorul nu da niciun semn de viață. 

Înspăimântat, ţâșnesc aproape jumătate de metru. Din acest punct 
culoarul coboară aproape vertiginos. Nu ştiu ce mă aşteaptă jos, dar nu 
mai există nicio posibilitate de întoarcere. Aprind lanterna și cercetez 
panta înclinată, dar nu-i zăresc capătul. Nu am încotro, îmi apăr capul cu 
mâinile și alunecând pe acest tobogan aterizez în întuneric. Peste puțină 
vreme, arheologul se află în dreapta mea. Mă ridic cu greutate din lutul 
gros și aprind lanterna. 

Ne aflăm într-o sală nespus de frumoasă, cu pereţii alb-gălbui, 
strălucitori. Stalactitele coboară din tavan ca niște sulițe lustruite, iar pe 
jos, asemeni unei păduri de colonade, se înalță semețe spre ele 
stalagmitele. În mijlocul încăperii se întinde un lac în care coloanele 
naturale se oglindesc argintii. Suprafaţa apei e lucie ca metalul și numai 
arareori câte o picătură de rouă, căzând din tavanul boltit, destramă 
oglinda. 

Pe jos, urme de paşi și scheletul unui șarpe unduios. Lumina 
alunecă ușor printre cristalele de calciu străveziu, cu forme bizare de 
coloane, de animale nemaivăzute, de flori. Deodată privirea îmi este 
atrasă de către unul dintre pereţi. La baza zidului alb se aflau îngrămădite 
numeroase lăzi ferecate, cu lemnul putred și legături de metal ruginit. Am 
ridicat cu ușurință capacul câtorva. Unele păstrau blănuri de mult 
putrezite, altele grâne înnegrite de vreme. Tovarășul meu își exprimă 
părerea că aici și-au avut poate tainița acei teribili pirați kakavunioți, care, 
profitând de tumultul furtunilor, sau de perfidia calmului, atacau 
corăbiile, furându-le încărcătura. 


O altă mișcare a petei jucăușe de lumină îmi zmulse o nouă 
exclamaţie. O figura hidoasă, săpată în piatră, ne rânjea cu o gură enormă 
de pe unul dintre pereți. 

— Zeul Mithras, adorat în peșteri de vechii daci, exclamă uluit și 
profesorul. E limpede că peștera aceasta a fost folosită din cele mai vechi 
timpuri, îmi spuse el cu vocea paralizată de emoție. 

La picioarele noastre câinele lui Tudorel scurma pământul cu 
furie. Din mușuroiul de pământ se ivi o cutiuță metalică. Ce minune 
descoperise Ursu? O simplă cutiuță de cacao. Am deschis-o. Cuprindea o 
foaie de caiet acoperită cu un scris copilăresc: „Raportul nr. 1 al 
expediției S.C.Ș.A.“ iscălit de Tudorel. Câteva rânduri subliniate ne-au 
atras în mod special atenţia. 

„Eu, Tudor Bogdan, am descoperit prevenirea lui Pliniu cel 
Bătrân, fără ajutorul lui Alexandru şi ştiu de ce au murit toţi cei ce s-au 
apropiat de statuia lui Ahile! Pliniu spune că păsările din Marea Neagră 
nu zboară deasupra statuiei din insula Leuce. Păsările nu au gândire. Dacă 
nu zboară înseamnă că nu pot să zboare. Deci statuia era otrăvită. Toţi 
membrii expediției S.C.Ș.A., știind acest lucru, au hotărât să pornească în 
căutarea viteazului Ahile. Scriu aceasta ca să se știe în cazul când 
expediţia noastră va pieri la datorie.“ 

Pe fața profesorului se putea citi atât groaza cât şi nedumerirea 
față de neobişnuita perspicacitate a lui Tudorel. 

— Nu se poate să fie adevărat, am şoptit eu. 

— Gândește-te la morțile misterioase întâmplate cu ocazia 
descoperirii mumiei faraonului Tutankamon, spuse profesorul. Egiptenii 
apărau sarcofagele de aur și comorile fabuloase cu care se îngropau 
faraonii lor cu ajutorul unor otrăvuri foarte persistente, a căror taină s-a 
pierdut. De ce n-ar fi făcut şi grecii același lucru, mai ales când era vorba 
de o statuie așezată într-o insulă, și care ușor ar fi putut cădea pradă 
răufăcătorilor! 

Tovarășul meu nu apucă să-și termine vorba că sala vibră de un 
geamăt prelung. Plânsetul ne învălui, părând că porneşte din imediata 
noastră apropiere, de la picioarele noastre sau de undeva de deasupra. Dar 
zgomotul încetă și se lăsă o tăcere grea. Am strigat și noi. Niciun răspuns. 
Încăperea era cu desăvârșire goală. Profesorul era alb ca varul și fără glas. 
La picioarele noastre, câinele lui Tudorel schelălăia încet. 

— André, repede o hârtie, izbucni profesorul, căutând cu 
febrilitate un creion în buzunarele bluzei de pânză. 

Niciodată nu-l văzusem atât de înspăimântat. Picături grele de 


sudoare îi țâşneau de la rădăcina părului, făcându-i adevărate șanțuri albe 
la tâmplele mânjite de noroi. Mi-am deșertat pe jos ţigările muiate de 
umezeală şi i-am întins hârtia argintie care le învelea. Mi-o zmulse 
aproape din mână și scrise cu mâna tremurându-i câteva rânduri. 

„Copii, rămâneţi pe loc. Nu atingeţi niciun obiect găsit. Sunteţi în 
mare pericol!“, am citit eu, în timp ce luminam hârtia. După o nouă 
răscolire a buzunarelor găsi tocul de la ochelari, introduse biletul în el îl 
legă cât putu mai bine de zgarda câinelui şi-i ordonă să plece în căutarea 
micului său stăpân. Ursu se îndepărtă cu mersul lui greoi către o latură a 
peşterii, care se pierdea ca o pâlnie în întuneric. 

Urmărind figura profesorului, i-am zărit privirea tristă şi cele 
două dungi adânci de pe frunte. I-am luat mâna într-un gest spontan de 
prietenie. 

— Trebuie să mergem, André, îmi spuse el îngrijorat. 

Avansăm în zig-zag printre coloanele albe și gri, pătrunzând într- 
un tunel destul de înalt ca să ne permită să mergem în picioare. Din nou 
auzeam numai zgomotul paşilor şi al respirației. Nu ne spuneam niciun 
cuvânt și ne eram recunoscători unul altuia pentru acest lucru. 

Coborând câteva trepte uzate de un curs de apă, acum dispărut, 
intrarăm într-o altă rotondă, de dimensiuni mai mici, în mijlocul căreia se 
aflau câteva stalactite dantelate magnific. Ne pregăteam să ne aventurăm 
într-o boltă neagră, nu mai înaltă de jumătate de metru, când în dantela de 
calcar a micii rotonde răsună un râs cristalin. 

— Vasilică, stop! Facem aici tabăra numărul doi, rosti un glas, în 
apropierea urechii mele. 

— Mi se pare că ţi-e frică, piciule! 

— Nu, nene, scânci prima voce, dar mi-a îngheţat piciorul! 

— Ha, ha, ha, izbucniră râsetele. 

Privirile nu ne puteau înșela. În apropierea noastră nu era nimeni 
Şi totuși... 

— Vasilică, Tudor, copii, unde sunteţi? Răspundeţi dacă ne auziţi, 
strigă profesorul, ducând palmele la gură. 

— Mehmet, scrie pe perete locul taberei. Al cui este rândul să 
facă raportul? 

— Al meu. 

— Vasilică, să scrii tot. Vitejia noastră să nu cadă pradă uitării, 
dacă expediţia va pieri la datorie! 

— Aoleuuu, se jelui o voce. 

— Taci, Mahomed, nu mai plânge, așa-i viaţa, îl consolă cineva 


pe micul smiorcăit. Apoi tăcerea se aşternu din nou. 

Era limpede că nu fusesem auziți de copii, deși noi le auzeam 
perfect discuţia, care avea probabil loc la mare distanță. Ne aflam în faţa 
unui fenomen ciudat de reflecţie a undelor sonore, ca acela din celebra 
„Sală a secretelor“ din marele palat Alhambra, făurit de mauri la 
Grenada. În acea sală existau locuri din care șoaptele se auzeau distinct, 
până la mare distanță, precum și locuri unde nu pătrundea niciun zgomot 
din restul încăperii. Fenomenul uluia pe necunoscători. 

— Asist pentru prima dată la un asemenea fenomen, îi mărturisii 
profesorului. 

— Şi eu de asemenea, şopti el. Ne găsim într-o peșteră a 
minunilor, aşa cum erau toate peșterile pe care ni le imaginam în copilăria 
noastră. 

Nu ştiam ce hotărâre să luăm. Logic ar fi trebuit să reluăm 
imediat drumul, în căutarea copiilor dar, liniștiți oarecum de frânturile de 
conversaţie interceptate, ne-am lăsat pradă unei mici slăbiciuni. Eram 
curioşi, curioşi să mai asistăm o dată la acel ciudat fenomen acustic, dar 
și să aflăm intențiile micilor exploratori. 

Începusem să dârdâim de frig din cauza rămânerii pe loc, precum 
şi a umezelii din peşteră, dar aşteptarea ne-a fost răsplătită. După câteva 
îndemnuri aspre: „Da” mai isprăveşte odată, Vasilică!“, autorul raportului 
se execută și anunţă că și-a îndeplinit sarcina. 


Raportul nr. 2 al S.C.Ş.A. (S.C.Ș.A. însemna, după cum am aflat 
mai târziu: „Secţia de cercetători ştiinţifici și academici“). 

— „Să se ştie de către toţi cititorii acestui document secret, glăsui 
cu gravitate referentul, că primul raport al S.C.Ș.A., făcut de Tudor, şeful 
echipei nr. 1, se află îngropat în sala de cleștar, la picioarele tabloului 
Mumei Pădurii, la un cot de mătura pe care călăreşte zgripțuroaica.“ 

— Ba era un zeu cu trident în mână, distinserăm noi vocea 
indignată a lui Tudorel. 

— Tu să taci, că ești mai mic ca mine, îl puse la punct autoritar, 
Vasilică. 

— „Prima echipă, reluă vocea referentului, formata din Tudor, șef 
de echipă, Petrişor și Mihai, a deschis drumul și a atins Groapa Ultimei 
Speranţe. A doua echipă, adică, subsemnatul, Mehmet cel mic și 
Mahomed, fratele mai mic al lui Mehmet cel mic, a atins acest punct cu 
întârziere, cu mari sacrificii şi greutăți nemaiîntâlnite. Am atacat cu curaj 


Culoarul Exploratorilor, unde Mahomed cel mic și-a pierdut o sanda. 
Nemaigăsind obiectul pierdut şi întrucât păgubașul plângea şi refuza să 
părăsească locul accidentului, subsemnatul a fost nevoit să-l poarte în 
spinare. La Cotitura Soartei Amare, deoarece am fost nevoiţi să ne târâm 
pe burtă, accidentatul s-a agăţat de turul pantalonilor mei cu atâta 
străşnicie, încât mi-a smuls bazoanele. Am vrut să-i dau pe loc pedeapsa 
meritată, dar acest lucru mi-a fost interzis de fratele său Mehmet, din 
spirit de familiarism. Cu mare greutate ne-am târât până la Bolovanul 
Negru. Nişte pietroaie ne-au oprit din cale dar, plini de avânt eroic, 
membrii echipei, în frunte cu subsemnatul, reușesc să atingă Vizuina 
Scorpiei, unde accidentatul a fost luat în primire de către Mihai, trimis de 
prima echipă în căutarea noastră. 

Ţin să consemnez, ca să se știe de către toți viitorii membri ai 
S.C.Ș.A., că am să dau o bătaie zdravănă oricui va îndrăzni să propună ca 
membri, în viitoarele expediţii, copii minori ca Mahomed cel mic. 

Vasilică, șeful echipei nr. 2 a S.C.Ș.A.“ 


— Dar despre echipa nr. 1 n-ai scris nimic, protestă cineva. 

— Lasă că v-aţi ridicat singuri în slăvi, în primul raport, i-o tăie 
scurt Vasilică. 

— Ia mai zi o dată, că te învăţ eu să faci pe deșteptul, se repezi o 
voce răgușită. 

— Nu vă mai certați, băieți, haideţi mai bine să facem o groapă și 
să ascundem raportul, interveni Tudor împăciuitor. 

— Numai la trăncăneală se pricep, comentă mai domolit vocea 
răgușită. Dar ia spune, Tudor, cum ai descoperit tu tocmai fraza aia cu 
păsările din ditamai cartea? 

— Dar să rămână secretul nostru, spuse 'Tudorel pe un ton 
conspirativ. 

— Membrii expediției noastre nu trădează secretele, precizează 
cineva. 

— Totul a pornit de la o pată mititică, mărturisi Tudorel. Am 
găsit-o pe dosul micului manuscris. Pe urmă am găsit una la fel pe una 
dintre paginile cărţii, în dreptul unui rânduleţ. Era ca un semn, sau poate 
că scrisorica fusese lipită chiar acolo de către omul din peşteră. 
Profesorul spunea că oamenii deștepţi nu fac niciun lucru la întâmplare şi 
atunci eu l-am rugat pe domnul francez să-mi traducă rândul acela. Aşa 
am descoperit că statuia era otrăvită. Altfel de ce să nu zboare păsările 
deasupra ei? 

— Aoleuuuuu! 


— Ce-i, Mahomed? 

— Mă mănâncă, nene! 

— Cine? 

— Ursu. 

— Băieți, a venit Ursu. 

— Are în gură sandaua lui Mahomed. 

— Cum ne-ai găsit, bătrâne? 

— Dragul nostru! 

— Băieți, să-l propunem membru de onoare al S.C.Ș.A. 

— Ura!!! 

— Staţi că are ceva la gât. 

— Hopa! O scrisoare. 

„Copii, rămâneţi pe loc. Nu atingeţi niciun obiect găsit. Sunteţi în 
mare pericol!“, silabisi unul dintre băieți, descifrând cu greutate scrisul 
profesorului. 

— Ce comedie! Sigur că suntem în pericol. Doar n-am plecat la 
joacă! 

— Alexandru e pe urmele noastre, se văită Tudorel. 

— Să stingem felinarele și să-i atacăm, propuse o voce 
copilăroasă, care aparținea, probabil, lui Mahomed cel mic. 

— Dacă nu ne scapă profesorul o să mâncăm o bătaie... 

— Să facem pe strigoii şi să-i speriem, nu se lăsă Mahomed. 

— Să astupăm culoarul. 

— Sigur, să răsturnăm Bolovanul Negru peste ieșirea din Cotitura 
Soartei Amare. 

Îmi îngheţase sângele în vine. Nu ştiu dacă de frig sau de spaimă. 
Noi prăvălisem un bolovan peste gura peșterii, fără voia noastră, dacă 
băieţii prăvăleau altul pe culoarul din fața noastră, riscam să pierim 
asfixiaţi, iar ei cine știe dacă mai găseau altă ieşire. Profesorul mă prinse 
de braţ. 

— Propunerea asta n-o să se bucure de mai mult succes decât cea 
cu atacul prin surprindere, îmi şopti el convins de bunul simţ al copiilor. 

— Măi, rosti vocea înţeleaptă a şefului echipei numărul doi, ne- 
au trimis pe Ursu cu sandaua amărâtului ăsta, de ce să fim răi? 

— Mie mi-e foame, se văită amărâtul. 

— Poate au cu ei ceva de mâncare. 

— Eu zic să încercăm să-i îmblânzim. 

— Dar cum? întrebă Tudor. 

Urmă o clipă de tăcere în care degetele scărpinară frunţile în 


căutarea ideilor. Dilema o rezolvă tot Vasilică. 

— Uite ce-i, zise el, să ia Mihai creta mea, că-i mai înalt, şi să 
scrie pe un perete: „Grota Alexandru Bogdan“. Când o vedea frate-tu ce 
cinstire i-am adus, botezând peștera cu numele lui, să vezi că ne iartă. 

— Da” deștept ești mă, răsună admirativ, vocea răgușită a 
rivalului de adineauri a lui Vasilică. 

— Mihai, scrie repede şi s-o ştergem. 

— Să scriem pe undeva şi numele profesorului și al domnului cel 
străin, se rugă tânguitor Mahomed, care uitase cu desăvârşire că 
propusese un atac împotriva noastră. 

— Gata? 

— Staţi, îl luăm cu noi pe Mahomed, spuse Tudor. Vasilică şi-a 
făcut datoria. 

— Sigur. 

— Ba nu, le-o tăie Vasilică. Echipa numărul doi nu se predă. 
Vrem să ajungem cu efectivul întreg până la capăt. 

— Mulţumesc, nene, suspină Mahomed. 

— Plecarea! 

Acestea au fost ultimele cuvinte pe care le-am surprins din 
conversaţia băieților. Părăsind locul în care se aflau și înaintând pe alte 
culoare, fenomenul acustic nu s-a mai produs. Am pornit pe urmele lor. 
Profesorul nu mai contenea cu laudele la adresa copiilor: „Curajoși, 
perseverenți, inimoși și mai presus de toate băieţi buni“, repeta el cu 
entuziasm. 

În faţa noastră bolta cobora vertiginos și culoarul nu avea mai 
mult de jumătate de metru înălțime. 

— De s-ar sfârşi cu bine, am oftat eu aplecându-mă și începând 
să merg în patru labe, cu mare greutate, căci nu mai practicasem acest 
mers de circa treizeci de ani. 

Am tot mers așa, pe traseul parcurs de S.C.Ș.A.-işti, atingând 
rând pe rând Groapa Ultimei Speranţe, Culoarul Exploratorilor şi Cotitura 
Soartei Amare, unde am găsit bazoanele pantalonilor lui Vasilică. Cu un 
ultim efort, ne-am târât până la Bolovanul Negru, gândind că toate aceste 
cotloane își meritau pe deplin numirile cu care fuseseră botezate de copii. 
Din Vizuina Scorpiei abia am scăpat cu viață, din pricina unei gâtuiri a 
culoarului, încât staturile noastre masive nu puteau pătrunde cu niciun 
chip. Numai după ce am săpat cu mâinile şi cuţitele pe o porţiune de 
aproape un metru, am reușit să ne strecurăm mai departe. 

La grota „Alexandru Bogdan“ era loc suficient, aşa că ne 


permiserăm câteva minute de odihnă. Numele prietenului nostru se afla 
scris cu litere de-o şchioapă pe unul dintre pereţi. Era subliniat cu linii 
drepte şi ondulate, iar în părți erau desenate cu cretă floricele albe. 
Numele noastre, ale profesorului și al meu, erau și ele scrise mai jos, dar 
în condiții mai modeste, fie pentru că se terminase creta, fie pentru că 
inspiram mai puţină teamă micilor exploratori. 

— Eu grota asta aş denumi-o „Înţelepciunea lui Vasilică“, glumi 
profesorul, amintindu-și de proiectele războinice propuse împotriva 
noastră şi de modul elegant în care le rezolvase șeful echipei nr. 2. 

Am părăsit grota cu bucluc, regretând că prietenul nostru nu 
putea vedea inscripția făcută în cinstea lui. Am mers mult. În peşteră 
pierzi noţiunea timpului, dar ceasornicele noastre arătau că deasupra, pe 
pământ, soarele se pregătea de asfințit. 

La început am crezut că este o reacție nervoasă, produsă de 
oboseală, dar curând ne-am dat seama că zgomotul acela continuu pe care 
îl auzeam este clocotul mării, sporit de acustica peşterii. Distingeam şi 
frământarea apelor şi zgomotul valurilor care se sparg și fâșâitul delicat al 
spumei care se prelinge peste ape. Peştera copiilor îşi croia drum spre 
mare. Odată cu înclinarea coridorului, apăru şi apa. La început până la 
glezne, curând până la brâu. După prima cotitură, ne dăm seama că nu 
mai putem înainta. 

Băieţii nu erau nicăieri dar, înainte de a avea timp să ne speriem, 
din ape ţâșniră două făpturi ciudate, de parcă ar fi fost locuitori ai altei 
planete. Clipa de uimire a fost urmată de o explozie de bucurie. Erau 
scafandri autonomi. Într-unul dintre ei recunoscurăm, după ce își scoase 
masca, pe Alexandru. Cel de-al doilea era un tânăr student în arheologie. 

— Vă aduc la cunoştinţă, spuse repede Alexandru, că cei șase 
băieți şi javra au fost transportaţi cu bine pe vaporaş. 

Nu mi-amintesc cum a reacționat profesorul, dar țin minte că eu 
m-am simțit deodată ușor și sprinten, eliberat de grija şi de spaima 
apăsătoare care ne mânase pașii în această peşteră întunecoasă. Tânărul 
student adusese pentru noi două costume de scafandru și conduși de 
Alexandru ne-am cufundat în apa neagră. Drumul până la marea deschisă 
nu era lung și un scufundător bun l-ar fi putut face și fără mască. La 
ieşirea submarină a peşterii am fost întâmpinați de o echipă întreagă de 
scafandri, care ne-au ajutat să ne ridicăm la suprafaţă și să ne urcăm pe 
vas. 

Graţioasă și albă, ambarcaţiunea se legăna pe marea albastră, 
scăldată în lumina ultimelor raze de soare. Puntea avea un aspect pitoresc, 


aşa cum era încărcată cu pantalonași, cămăși și încălțări puse la uscat. 
Copiii însă se refugiaseră într-un colţ: goi, goluţi, subţirei și spășiți. 

— Ei, vitejilor, unde vă este statuia? li se adresă jovial profesorul. 

Cele șase capete se aplecară rușinate către dușumea. Alexandru 
îşi strecură atunci mâna sub braţul profesorului și ne antrenă în cabină. 

— Domnule profesor, spuse el, legenda statuii din Pontul Euxin, 
mărturia omului din peșteră și istorisirile lui Soliman, nu sunt simple 
poveşti. 

— Vrei să spui că?... 

— Că statuia a existat aici, aproape de intrarea în peștera. 

Rostind aceste cuvinte, Alexandru se îndreptă cu pași repezi către 
o măsuță pe care se afla un obiect mare, acoperit cu pânză. Ridică 
învelitoarea. Luciul aurului ne luă ochii. În fața noastră se afla un coif de 
aur minunat ornamentat, de dimensiuni care depășeau pe acelea ale unui 
coif obișnuit. 

Profesorul Greceanu își aşeză ochelarii pe nas și purcese la un 
studiu minuţios al obiectului. Cu ajutorul unei lanţete el curăţă cu mișcări 
delicate porțiuni mici ale suprafeţei coifului, scoțând la iveală încrustații 
artistice. Coiful de aur, care acoperise capul legendarei statui, se dovedi a 
fi fost compus din două părți, asemenea unei cutii sau a unei cupe cu 
capac. Zărindu-mă, profesorul mă chemă la el. 

— Ce părere ai? întrebă el. 

— Aidoma unei cupe imense, am răspuns. 

— Şi acum, iată taina lacrimilor lui Ahile, spuse el, atrăgându-mi 
atenţia asupra unor orificii minuscule, atât de fine încât nu le-aş fi 
observat singur în ruptul capului. 

Afară, forfota scafandrilor se potolise și ambarcaţia ridică ancora. 
Razele calde ale soarelui se stinseră una câte una. Legănându-se ușor, 
vasul se îndreptă în direcţia satului de pescari. Prin geamul transparent al 
cabinei, privirile noastre se încrucișară cu licărul neliniștit și rugător al 
ochilor lui Tudorel. Înduioșat, profesorul făcu semn copiilor să vie în 
cabină. Ei se furișară înăuntru şi se așezară cuminţi într-un colţ, cu ochii 
ţintă la coiful de aur. 

— Atât a mai rămas din statuia noastră? şopti Tudorel, cu vocea 
sugrumată de emoție. 

— Numeroși autori antici, începu profesorul, pomenesc despre o 
minunată statuie a lui Ahile, ridicată în misterioasa insulă Leuce. Din 
meleaguri îndepărtate soseau pelerini să se închine memoriei eroului 
grec. Însuși Pausanias scrie că un anume Leonim Crotoniatul venise în 


această insulă la îndemnul Pitiei, preoteasa oracolului din Delfi, ca să-i 
afle alinarea rănilor căpătate în luptă. Întorcându-se din insula Leuce, 
Leonim povestește că l-a văzut pe Ahile în viaţă, ceea ce nu este de 
mirare dacă ne gândim la înfățișarea neobișnuită şi la construcţia ciudată 
a acestei statui. 

Figura eroului era lucrată în fildeș, trupul din marmură, iar coiful 
şi straiele din aur minunat încrustate. Din ochii lui curgeau tot timpul 
lacrimi. Privită de departe, statuia putea să dea impresia unui om în viaţă, 
ori această statuie putea fi privită numai de departe. Nimeni nu se putea 
apropia de ea. 

— Nici măcar păsările cerului, şopti Tudor ca un ecou. 

— Preoţii greci, continuă profesorul, se îngrijiseră de apărarea 
statuii de aur. Coiful lui Ahile era gol pe dinăuntru. Această cavitate era 
umplută la anumite intervale, cu o substanţă puternic otrăvitoare și foarte 
volatilă. Prin baza sa, coiful comunica prin două canale minuscule cu 
ochii statuii. Otrava se prelingea din ochi, sub forma lacrimilor și picura 
spre limbile întinse ale celor doi șerpi de aur ce înconjurau soclul. În 
contact cu aerul otrava se volatiliza și făcea imposibilă apropierea 
oricărei vietăți. Și totuși, într-un târziu, piraţii profitând de răcoarea și 
tăcerea nopţii, când otrava era mai puţin periculoasă, reușiră să fure 
statuia și să o transporte pe corabia lor. Odată cu zorile, razele fierbinți 
ale soarelui evaporă otrava și echipajul piere în chip misterios. În Pont se 
naște legenda corăbiei fără echipaj. 

Câtă vreme să fi rătăcit prețioasa statuie peste mări? Și când a 
fost găsită de altă ceată de pirați și dusă către tainița lor din peștera pe 
care am explorat-o noi? Aceste întrebări rămân fără răspuns. Piraţii n-au 
distrus însă statuia. Ei n-au tăiat-o și nici n-au topit-o, aşa cum avuseseră 
de gând să facă, fie pentru că altă serie de morți misterioase i-a 
înspăimântat, fie pentru că au pierit în luptă cu galioanele pe care 
obișnuiau să le atace. 

Un singur supraviețuitor, un pirat căzut în captivitate și 
condamnat la moarte, dezvăluie secretul statuii şi lasă o hartă a peșterii ce 
tăinuia preţioasa comoară. 

Aceste indicaţii au ajuns în mâinile unui om instruit, și astfel a 
intrat în acțiune autorul micului manuscris găsit de Tudor în peștera ce-o 
vizitarăm. 

Împins de o nobilă curiozitate, savantul anonim pornește în 
căutarea monumentului antic. Pătrunde în peşteră şi descoperă statuia lui 
Ahile. Curăţindu-i figura, el desface, fără să-și dea seama, canalele prin 


care nebiruita otravă curgea în voie. Simte repede că e sfârşit şi înțelege 
ce-a făcut. Miasmele otrăvite îl îmbiaseră prea mult. Încearcă să iasă la 
lumină, dar calea era lungă și anevoioasă. Drumul i se părea lung. Ştia că 
va pieri neștiut de nimeni în adâncimile pământului și că odată cu el va 
dispare și secretul unei minunate opere ale antichității. Luptând împotriva 
slăbiciunii care îi paraliza ființa, a scris, la lumina ultimei feștile, câteva 
rânduri despre fabuloasa statuie, sugerând teribilul secret menit s-o apere 
de jefuitori. Neavând nici timp, nici lumină prea multă pentru a scrie mai 
detailat, a lipit scrisoarea sa sub fraza din „Historia Naturalis“ în care 
Pliniu afirmă că păsările nu zboară deasupra statuii lui Ahile. Cei înţelepţi 
trebuiau să înțeleagă... 

Și-acum sfârşitul îl știți. Peste câteva secole de la această 
întâmplare, s-au născut pe malul Mării Negre un savant mititel și niște 
copii aventuroși, care au sfidat prevenirea bătrânului Pliniu și au plecat în 
căutarea statuii. 

Un fior străbătu grupul, până atunci neclintit al copiilor. Mehmet 
îşi schimbă poziţia și își frecă picioruşele amorţite, iar cei mai „vârstnici“ 
dintre copii deschiseră ochii mari, înțelegând parcă abia acum pericolul la 
care se expuseseră. 

— Dar ce s-a întâmplat cu statuia noastră, întrebă Tudor încă o 
dată, cu glasul stins. 

— O prăbuşire a solului a împins-o în mare și acum zace undeva 
în adâncuri. Numai coiful s-a rostogolit mai departe printre stânci şi apa 
mării l-a spălat de otrăvurile nimicitoare, aducându-l până la noi. 

— Eu, când am să mă fac mare, arheolog mă fac și am să o caut, 
spuse Tudorel cu o undă de nemulțumire în glas. 

— Şi eu tot 'lo'log, ca Tudor, se repezi Mahomed cel mic; o 
căutăm amândoi. 

— Dar voi ceilalți? îi întrebă râzând Alexandru. 

— Eu am să fiu inginer, răspunse cu seriozitate Vasilică. 

— Eu căpitan de vapor, spuse Mihai. 

— Şi eu aviator, declară Mehmet, dar dacă Tudor va organiza o 
expediţie și ne va chema, într-o vară, când vom fi mari, eu am să vin să-i 
ajut. 

O adiere ușoară pătrunse prin fereastra cabinei și un cârd de 
pescăruși păreau să ne ţină tovărăşie. 

— Triumful ştiinţei, spuse visător profesorul, este chiar victoria 
Atenei, zeița virgină a intelectului asupra tovarășilor ei olimpieni. Numai 
dacă nu aruncăm în lături alte valori umane, dacă putem salva pe 


Afrodita, zeița fertilă a frumuseţii și a dragostei, totul va fi bine... 


EPILOG 


Am în faţă scrisoarea Leilei care mă anunţă că va veni în turneu 
la Paris, pentru a dansa în rolul Zaremei din „Fântâna din Baccisarai“, şi 
mă întreabă dacă m-am simţit bine pe malul Mării Negre. 

Am vrut să-i răspund, dar amintirile m-au copleşit și în locul unei 
scrisori am scris o întreagă poveste, în amintirea prietenilor mei de pe 
țărmurile Pontului Euxin. Dacă aceste rânduri vor cădea în mâinile cuiva, 
cititorii mei necunoscuţi sunt rugați să mă ierte pentru nepriceperea mea 
în arta scrisului. 


